24 अक्टूबर को दीवाली थी, लेकिन देश में गोलियों और बारूद के धमाके लगातार गूंज रहे थे, पंजाब हिंसा का शिकार हो चुका था, सिक्ख चरमपंथी अब किसी भी कीमत पर, कितना भी खून बहा कर खालिस्तान चाहते थे। उनके कई नेता विदेशों में बैठ कर और कुछ देश के अंदर से ही हिंसा को संचालित कर रहे थे। दिल्ली के 1, सफ़दरजंग रोड पर अल सुबह से ही दीवाली के पटाखों के टुकड़ों को साफ़ करने की कवायद हो रही थी; इंदिरा गांधी पर एक वृत्तचित्र बना रहे एक आयरिश निर्देशक उनका इंटरव्यू करने की तैयारी में थे। इंदिरा गांधी उस रास्ते की ओर बढ़ रही थी जो 1 सफ़दरजंग को 1, अकबर रोड से जोड़ता है, उनके साथ थे उनके निजी सचिव और वर्तमान में कांग्रेस के वरिष्ठ नेता आर के धवन और ठीक पीछे चल रहा था छाता लिए हुए एक कांस्टेबल। ब्लू स्टार और हरमंदिर साहब की आग एक ओर से अभी बुझी नहीं थी और शायद ये ही वो पल था जब वो दूसरी ओर भी लगने वाली थी। गेट पर मौजूद दोनों सिक्ख सुरक्षाकर्मियों को इंदिरा गांधी ने हमेशा की तरह मुस्कुरा कर देखा और पलक झपकने से भी कम वक्त में सब इंस्पेक्टर बेअंत सिंह के 0.38 बोर की सरकारी रिवॉल्वर की 3 गोलियां एक के बाद उसी पीएम के जिस्म में पैबस्त कर दी, जिसकी सुरक्षा के लिए उसे ये पिस्तौल मिली हुई थी। इंदिरा गांधी ज़मीन पर गिर चुकी थी और पीछे के सुरक्षा बूथ से कांस्टेबल सतवंत सिंह की स्टेनगन ने आग उगलनी शुरु कर दी थी, और देश के पीएम का जिस्म छलनी होता जा रहा था। जब तक बाकी की फोर्स और सुरक्षाकर्मी आकर इन दोनों को कब्ज़े में लेते तब तक शायद वो अपना काम पूरा कर चुके थे। अब बाकी थी एक आग, जो इस देश को जलाने वाली थी, ऐसी आग जिसे सियासतदानों ने ही लगाया था और उसने सियासतदानों के ही कब्ज़े में रहने से इनकार कर दिया था।